Csongor Andrea

**HATODIK MEGBÍZÁS**

társadalmi szatíra, egyfelvonás

DÁNIEL (szobájában elzárkózva élő férfi, 50 körüli, maszatos szemüvegben, mely mindig az orrára csúszik, nadrágja szakadt, ács-dekoltázs a derekánál)

ANNA (kormányhivatal megbízottja, 28 éves, csinos nő, teljesítmény centrikus, egyenes hajjal, kicsit merev, nagyon csinos, elegáns)

EMMA (Anna asszisztense, 22 éves, laza lélek, göndör hajú, kövérkés)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*játszódik: 2054-ben*

*szín: balról lakásbelső, minden elképzelést felülmúló rendetlenség, még a lámpán is ruhák. A szoba közepén kétszemélyes ágy körülvéve monitorokkal, billentyűzet hever az ágyon, tablet, laptop. Régies, kopott ruhásszekrény nyitott ajtóval, az ajtaján ruhák, a szekrénygombon alsónadrág. Mindenfelé papírtányérok, rendelt étel nyomai. A falon egy fejjel lefelé lógatott plüssnyúl*

*Jobbról a szobához vezető folyosó. A folyosóról nyílik a mosdó, és a konyha*

*A nézők felől van a lakás bejárata, rajta nyílás egyszemélyes háztartásokba kihordott ételnek. Az ajtó előtt beton virágosláda, teledobálva pizzás dobozokkal, energiaitalos dobozokkal, chipses zacskókkal.*

1. *szín*

*ANNA Emmával érkezik. Végig gombos ruhája fölött egy burkát visel, széles karimájú árnyékoló kalapot, cipője lapos talpú. Visszafogott hajviselet, kortalan, klasszikus ruházat. Az ajtó elé érve megnézi a lakásszámot, belekotor a virágládába. Elővesz belőle egy kulcsot, majd táskájából egy tömött kulcscsomót. Kikönyököl a gangra, kicsit vár, majd elkezdi a látványos műsort. Csoszogni kezd, köhögni, és a kulcscsomó minden kulcsát nagy zörgéssel próbálgatja a zárba, a lábát törölgeti, minél nagyobb zajt akar kelteni. Emmán is burka van, ezt és a kalapjukat mindketten leteszik az ajtó előtt. Anna a kulccsal bemegy, a kulcscsomót visszateszi a táskájába.*

ANNA Jaj, én édes Istenem! „Nincs más vesztes a teremtésben, csak én!” (hangját felemeli a mondatok végén, panaszos, idegesítő regiszterben, hangosan liheg) Hjaj!

DÁNIEL (álmából ébred, borzas és borostás. Koszos melegítőt visel, lelóg a fenekére, a zajra hallgatózik, és egész teste megfeszül)

EMMA Mire kell a kulcscsomó, ha ide volt készítve a kulcs?

ANNA Nem csak hangszerekben érdemes gondolkodni… Használhatsz akár zörgő papírt, táblán krétát, az is jó irány lehet, természetesen legyen repetitív a zörej, csak a kreativitásod szab határt. Volt, akinél a tücsökciripelés vált be, bár a természeti hang kockázatos lehet. Talán nem is hallott még olyat.

EMMA Lehet, hogy kisimul tőle, kezelhetőbb lesz.

ANNA Ha megnyugtatja a klienst, akkor rossz döntés volt, lépj azonnal tovább! Az ajtót pedig soha ne csukd be csöndesen, akkor hatékony a munkavégzésed, ha nagyot döndül, kocog, nyikorog. Koncentrálj a kortizol szintre, mindig az legyen fókuszban.

EMMA Monoton zajkeltésekre gondolsz?

ANNA Igen, de meszebb megyek, ismétlődőkre. Azután minél fémesebb a zajszennyezés, annál jobb. Én legjobban a vonatokon azt a fém szemetest szeretem, annak van azután hatásos hangja, mikor lecsapódik a fedele. A kocogtatás még jobb. Van nálam róla felvétel, de csak későbbi fázisban vetem be. A felvett hangeffektek az utolsó fázisban kerülhetnek sorra, ha már nincs több friss ötleted.

EMMA De rögtönözhetek is.

ANNA Gondosan fel kell építeni minden megbízatást. Nem háború ez, ezt tartsd szem előtt, hanem egyfajta finom manőverezés, egy nüansznyi különbségtétel… Nem háború, hanem tervszerű, finom háborgatás. Ez a különbségtétel a mi munkánk poétikája. Olyan művészet ez és egyúttal hivatás, mint a gésáké volt valamikor, tehetség, művészet, késleltetés elegye, és hozzá a színtiszta szaktudás.

EMMA Felírom. (Elővesz egy jegyzetfüzetet) „Nem rontunk ajtóstul a házba”.

ANNA Persze csak képletesen értsd, valójában pont az a lényeg, hogy ajtóstul nyomuljunk. Tedd ezt idézőjelbe. Az ajtók, a határok, a keretek: ebben a szakmában döntő fontosságúak. Ezeket kell megingatnunk, elmozdítanunk az origót, és a kliensünk biztonságba vetett alaptalan hitét. A világ valamennyi konfliktusa határkérdés, legyen akár országok, akár egyének közötti. Kit engedünk be, hogyan védekezünk, mennyire rugalmasak a határaink? Időzítés kérdése az egész, mint egy színdarabban, késleltetsz, fokozol, azután ráteszed a röcögét a végére.

DÁNIEL (hangtalanul kínvigyorog, arca görcsökbe rándul)

ANNA Azt hiszik, magukba menekülhetnek. Az a baj, hogy sokba kerül nekik és nekünk ez a bunker, mikor bezáródnak az ajtók! A szociális munkás eredményessége társadalmi jelentőségű, hivatásunk eredményessége a jövő záloga. (Dúdol szöveg nélkül)

EMMA Nem bosszant, mikor nem jut eszedbe a szöveg?

ANNA (felháborodva) Én itt a munkámat végzem! Ha körülíratlan a tétel, a maga félelmét vetítheti bele. Ez zenelélektanilag a dúdolás.

EMMA Mi az a nyílás az ajtón?

ANNA Nem láttál még ilyet?

EMMA Láttam, de nem tudtam, mire jó. Háziállatnak túl magasan van.

ANNA Az ételfutár ott dobja be a rendelt ételt. Így vele sem találkozott személyesen harminc éve.

EMMA De hogyan kezdődött ez egyáltalán? Melyik az a pillanat, amikor beindul a folyamat?

ANNA Valami kudarccal rajtol. Lecsavarják az érzelmi élet hőfokát.

EMMA Hát, legalább, van, ami hideg, ebben a mai világban.

ANNA Na persze, valami iskolai sérelemmel kezdődhetett, azért is mondom, hogy a táblacsikorgatás jó hatású lehet. Később persze rettegni kezdett minden megmérettetéstől, vizsgától, munkahelytől, végül a barátoktól is. Új értelmezésben látta a vérrokon szót… (A „vér” szónál ijesztgető mozdulatot tesz) És utána persze a klímakrízis, az emelt a téten, minden szorongását belevetítette, míg végül nem mondhatta, hogy utánam az özönvíz…

EMMA De hát világszinten megbirkóztunk vele, van számítógépe, tudja a híreket. Nyugodtan visszacsatlakozhatott volna a társadalomba.

ANNA Igazából pont az ilyenek miatt birkóztunk meg vele. Annyira visszavettek a fogyasztásból, utazásból, annyira igénytelenné tette őket a félelem, hogy nem hagytak semmi lábnyomot a bolygón. Visszaesett a fogyasztás, a Föld lehetőséget kapott fellélegezni. A természet visszakapott valamit a teréből, jutott ideje rendet rakni utánunk.

EMMA Akkor miért nem hagyjuk odabenn?

ANNA Olyan gyorsan tudunk haladni, mint köztünk a legkisebb… Fel kell vegyük őt a karunkba. Te mit tennél, ha egy ekkora bolygóért felelnél, a környezetvédők hiába beszélnének, te meg vissza akarnád szorítani az arrogáns, ragadozó emberiséget? (bejutás után magától értetődő természetességgel elkezd járkálni a konyha és a bejárat között, hűtőt, mikrót nyitogat, csapkod, klaffog)

DÁNIEL (Fülel az ajtónál, lábával cigaretta csikk elnyomó mozdulatot imitál)

ANNA (énekel)

Nem úgy van most, mint volt régen

nem az a nap kel az égen – (énekli, jól kitartja a hangokat, hajlítgat)

Megjöttem! (utánozza a Ragyogás berontós jelenetét)

(Emmához) Bevetés indul!

DÁNIEL (retteg, az ajtajához lapulva hallgatózik, takarja az arcát)

EMMA (elgondolkodva) Én ragályt bocsátanék rájuk. Vagy egy vízözönt. Ha számbelileg lefogynak, kisebb lenne a problémám, nőhetne a kontrollom.

ANNA Nos, nem így lett. Ötletesebb megoldás született. A forróság generációja visszabújt a barlangjaiba, és így az ínség egyensúlya állt elő. (Tovább énekel) És újra felállt a rendszer. És most értük jövünk. Nekem Dániel a hatodik esetem.

(énekel)

„Azt szokták szememre vetni,

Kicsiny vagyok még szeretni,

De tudom őket nevetni,

Hiszen a kis csupor

Még hamarább felforr".

EMMA Miért pont ez a dal? Ennek szövege van.

ANNA A „felforr” miatt. Ezek a szavak máshogy kódolódnak az agyában, mint nekünk. Mozgósítják a limbikus rendszerét.

EMMA Az éneklés nekem egyáltalán nem fog menni, majd kidumálom magam helyette. Az valami cisz nőnek még mehetett harminc éve a fürdőszobájában, de akkor lehetett mellé folyatni a csapot. Vagy az oldtech énekeseknek, de nekem azután soha. Egyszer meg is buktam az alapvizsgán, valami osztinátót kellett lekopognom, kézzel-lábbal más ütemet. (Mutatja) Akkor nem is értettem, miért kell ez egy szociális munkásnak.

ANNA (megróvóan) Most sem érted a lényeget! Itt nem a hangzás tisztasága a lényeg, hanem nyomasd tele hajlítgatásokkal, meg egy csomó nappal, hőséggel kapcsolatos kifejezéssel, és garantált lesz a hatás! Nyugodtan lehet hamis is. Sőt! Mindjárt leizzad a bőre a hideg, dermedt szíve fölött, és a teljesítményedet akkor számokkal is tudod igazolni! Az élettani paramétereit rögzítjük, amit majd mellékelünk a jelentéshez. Ez egy bevált eszközrendszer, neked nem kell rajta variálni, elég, ha csak követed a technológiát. És előveheted a közmondásokat, idézeteket is! Minél szűkebb kultúra terméke, amit kéretlenül megosztasz, amiben akarata ellenére szereplővé teszed, amivel a zárt terébe hatolsz, annál jobban felzaklatja. A dal pedig sajátosan működik, megkerül minden kognitív területet az agyban, és a maga elérési útvonalán haladva egyenesen a lelkébe nyomul.

EMMA És ha fütyörészek?

ANNA Jó meglátás. Az ajtó az éneknek nem lehet akadály, az csak úgy beszivárog. Nincs hova menekülni előle. Ha mondjuk, fütyülsz, az például igaz, hogy agresszívebb, de kevesebb benne az anyag. Jól kell eszközt választani.

EMMA Hallom, hogy motoszkál az ajtó mögött! Hányan lehetnek ebben az épületben még ilyenek?

ANNA Akadnak! Te az én kutyám kölyke vagy, hát hallgass ide! Az én tanítványom, és egyben az én referenciám is, ezért neked elmondom, mi válhat be amúgy istenigazából. Illetve a természet igazából. Vegyük például az álommesélést, főleg, ha nagyon személyesre veszed az előadásmódot. Az ilyesmi azért működik, mert bár nem akar részt venni benne, de nem tud hová menekülni. Nem hozzá szól, de bevonja. Az ének is ilyen fegyver. Álmok, receptek, tévéműsor: a mesterhármas. Csak kifelé tud menekülni, és ha kirobbantjuk vele, nekünk annyi a dolgunk, hogy elkapjuk. Itt vagyunk készenlétben, kifeszített védőhálóval.

EMMA Igazi, vagy kitalált álmot meséljek?

ANNA Az teljesen mindegy. Akkor elég áthallásos, ha időbontásos a cselekmény benne, vagyis ugrálsz ide-oda az időben, és át van szőve mindenféle jelképes, számára érthetetlen elemmel. Azok megoldásához segítségül hívhatod, megoszthatod, olyan tűnődőn, érted? Lyukakat kell hagynod a mintában, hogy a saját félelmeivel töltse be. Meg kell próbálnod belevonni a személyes teredbe, hogy ne tudjon elrejtőzni a koponyacsontja mögött. De ne válaszolj helyette, hagyd ráhűlni a csöndet. Ha marad a kortizol szintje, ahol van, akkor soha nem végzel! Most figyelj, ráteszem a tappancsokat az ajtóra!

EMMA Ezek azok? Hogy tudják testi kontaktus nélkül mérni a hormon szintjét?

ANNA Az izzadságszagában lévő félelemkomponens százalékos aránya alapján. A félelem egyébként hőben mérhetően hideg, van olyan működési elven alapuló mérő is. Kivetítem a falra, hogy éjszaka is láthassuk. Óvatos adagolás a helyzet kulcsa, és a szakmai protokoll betartása.

EMMA Rárakjam óvatosan?

ANNA Nem, dehogy óvatosan, kaparászgasd az ajtót, smirglizd, akár körömreszelőt is használhatsz. És ha tudsz, elkezdhetsz csuklani, köhécselni, akár cuppogni, ha hitelesen tudod előadni. Később jöhetnek a zajaid, a szagod, a hangjaid, a nézeteid… Ebben a sorrendben. És nem baj, ha hallja, hogy beszélünk, csak a szavakat ne értse. Próbáld úgy felfogni, mint ha egy vonaton ülnél, és megpróbálnál több helyet elfoglalni, mint amire bérleted van. Tanultad a duruzsolást, igaz? A tartalom nélküli beszédet.

*Emma felrakja a tappancsokat, összeköti a kijelzővel. A monitoring értékek megjelennek, piros csík van a határértékeknél, vérnyomás, pulzus, stresszhormon*

EMMA Vizsgáztam is belőle. Három hétig csak politikai adásokat néztem.

ANNA Én is próbáltam azokat, de mindig álomba ringattak.

EMMA És milyen nézetekkel tudom kicsalni?

ANNA Lássuk csak: bármilyen politikai álláspont jó… Ha tudod a származását, akkor azzal kapcsolatos ítéletek, kritika… Ítéld el a gyorsétel evőket, a nem sportolókat, a környezetszennyezőket… Szidhatod a mindenkori kormányt is.

EMMA Akkor most várunk?

ANNA De nem tétlenül. Lehet hűtőt, mikró-t csukogatni, köhécselni, orrot fújni, meg itt már magunkra kenhetjük a pörkölt esszenciát. A szenvedésnyomás rögtön nekünk kezd dolgozni. Pörkölt nokedlivel szag. Már az utolsó üvegem, ebből rengeteg fogy. Csak gyorsételeket rendel közel harminc éve, a házi koszt szaga pedig rohamtempóban megtámadja a homloklebenyét. Már úgyis cafatokban lóg, a homloklebenyi gátlása leomlott, ezzel az idegsejtjeit állandó kisülésre kényszerítjük, mint egy epilepsziás rohamnál.

EMMA Anna! Van egy jó ötletem! És ha tüneteket mondok neki?

ANNA Na látod, ez az! Legyen valami szaftos, gennyes bőrbetegség! És ne szűkölködj a részletekkel! (Összepacsiznak)

DÁNIEL (az ágyán előre-hátra hajlong, szálemezik)

EMMA Mennyi ideig tart?

ANNA Napok, hetek?

1. *szín*

*Éjszaka, Anna és Emma bóbiskolva ül a folyosón a földön, felhúzott térddel, egymás mellett.*

EMMA Szerinted ma éjjel ki fog jönni?

ANNA A szobában valószínűleg vizelő edényeket tart. Az én mentorom közlekedő edénynek hívta ezeket. De időnként mégis ki kell jönnie, lehet ennél faksznisabb szükséglete is. Valószínűleg székrekedéses. Ki kell várnunk a pillanatot. Az üvegeit is cserélgetnie kell. Emma, a munkánk nagy része unalmas várakozásnak tűnik, de a lényeg, hogy azt is te kontrolláld. Egy percre se engedd mentálisan kibújni, vagy virtuális világba menekülni. Most például nem érdemes monoton zajokkal operálni, mert akkor nem mer kijönni.

*Hallgatnak*

EMMA Saját, belső világot létrehozott?

ANNA Nem. Ha annyi eredetiség lenne benne, nem ülne benn harminc éve.

EMMA Mondd, te létesítesz kapcsolatokat? (A kapcsolatok szót viszolyogva ejti ki, mintegy idézőjelben)

ANNA Nem zárkózom el attól a lehetőségtől, hogy belátható ideig megosszam az életemet valakivel. De egy-egy küldetés hetekig, rossz esetben hónapokig eltarthat, és utána szükségem van egyedüllétre. Ez a kényszerközösségesdi sok energiát elvesz. Vigyáznom kell, hogy mennyi közellétet viszek be a szervezetembe. Ez a megbízatás megoldás lehet erre a kérdésre is. Dániel esete számomra is különleges.

EMMA És már megvan a jelölted?

ANNA (sokatmondóan mosolyog) Kapcsolat? Egy póráz, melyen át oda rángatnak, ahová soha nem akartam menni?

*Az ajtó lassan nyitódik, Dániel a mosdó felé lopakodik, kezében egy képregénnyel. A lopakodást túljátssza, mint egy Rózsaszín Párduc. Anna és Emma az ajtaja előtt ül a földön, kitartóan várnak. Az ajtó résnyire nyílik, Dániel szétnéz, kilopakodik. Anna hirtelen elé áll.*

ANNA (haját igazítva, természetes hangon) Mit gondolsz, jól áll nekem ez a haj? Kaptam a héten egy üveg gyöngyvirágolajat a piacon, és azóta kenegetem vele a hajvégeimet, de még mindig törik egy kicsit, megfogod? Nem túl sprőd? Állandóan rettegek, hogy megjelenik egy-egy ősz szál, azokból meg hiányzik a lágyság, mereven mered a hajszál, te mit gondolsz? Vagy fessem talán szőkére? Nagyon fekete a szemöldököm, elütne tőle a szőkeség. Te hogy találod? (Megpördül előtte, közel hajol)

DÁNIEL (elkezd csapkodni maga körül a képregénnyel, mintha denevér ellen küzdene, mindezt hang nélkül)

ANNA (kisiklik előle) Csak mert szeretnék szép lenni az első randevúnkon. Ez a mi hivatalos első pillanatunk, erre fogunk visszaemlékezni évtizedek múlva is. Nem is tudom, hogy mit vegyek fel, szerinted a mell alatt húzott jól áll nekem? Nem túl kicsi hozzá a mellem? Rajtad persze cuki ez a póló, csak már kicsit kinőtted, és látszanak a hasidon ezek a hurkácskák, meg hátul a derekadnál az ács-dekoltázs. Rakjuk rendbe együtt a szobádat, talán találunk odabenn egy csíkos inget, és akkor összeöltözhetnénk. Tudod, ugyanolyan színekben… Hogy tényleg összetartozzunk. Mondjuk, így vallhatnánk színt. (Nevet, majd utána kitartja a mosolyt, fenyegetően.)

DÁNIEL (bevágódik a mosdóba, nagy zajjal magára zárja a reteszt, liheg, zihál, majd egy idő után írni kezd egy papírra, és átcsúsztatja az ajtó alatt. A kézírás láthatóan gondot okoz neki, nehezen formálja a betűket, kidugja a nyelvét, marokra fogja a ceruzát)

EMMA (olvassa) Mi a bánat ez, csupa nagybetű és minden egybe van írva… alig lehet kiolvasni, mint valami elsős ákombákom betűi: TISZTELETTELKÉRLEK TŰNJ INNENMENJ INNEN (megkövülten nézi, forgatja) Ennyi. Tűnjinnenmenjinnen.

DÁNIEL (próbál megszólalni, de nem megy)

*egy idő múlva rekedt hangon ordít, mint aki évek óta nem beszélt) TŰNJINNENMENJINNEn! (Hangja fejhangba csúszik át*

ANNA (nézi az írást) Évek óta nem volt toll a kezében.

EMMA Szerintem zsírkrétával írta.

ANNA (Az ajtóhoz tapadva) A nap az árnyékszékbe is beszolgál ám, kedves Dániel! (Emmához, mosolyogva) Egy jól irányzott közmondást lekeverni, időben jól elhelyezve, csak szerepeljen benne a nap szó, érted? Ezek tulajdonképpen klímamenekültek, csak nem földrajzilag vonultak ki, hanem mentálisan. Minden hőségre utaló szó beindítja a körfolyamatot.

EMMA De hát nem szenvedett valójában soha melegtől, szomjúságtól.

ANNA Nem, csak az attól való félelemtől. Nem a meleg, és nem a szomjúság, nem is az olaj elfogyása lett a probléma: a magány vált luxuscikké, azért folyik a harc még mindig. A gondolatait a fejében úgy képzeld el, mintha egy súlyos szekérrel állandóan a kátyús, rossz irányba vezető úton menne, de már olyan mély a szekérnyom, hogy mindig belefut, és újra meg újra elkapar benne.

EMMA És ez a szekérnyom az, hogy fenyegeti a világ?

ANNA Igen. Milyen hamar szóra bírtuk, nem hittem volna! Először általában csak artikulálatlan hangokat sikerül kicsikarni. Lehet, hogy hamarabb kiemeljük, mint gondoltam.

EMMA És akkor tudsz rajta segíteni?

ANNA Rajta is, magamon is. Mostantól áttérhetünk a röptézésre. Ha egy adott ponton be tudsz jutni a zónájába, először biztosan csak pár percre engedi. Azalatt cselekvésnyomokat kell hagynod a területén.

EMMA Hogy érted, hagyjam ott a csipkekeszkenőmet?

ANNA Az se rossz, de inkább valami testváladékot. Köpj oda a padlóra, azt a területet ebben az esetben egy tíz centis átmérővel máris a magadénak mondhatod. Centinként szerezzük meg a terét.

EMMA És mit kínálunk neki cserébe?

ANNA Szociális munkások vagyunk, nem kufárok. Szolgáljuk a közjót.

DÁNIEL (Egy papírra ír, majd az ajtó alatt átcsúsztatja)

ANNA (olvassa) „Szadista emberek, úgy kezeltek, mint akinek semmi szava, méltósága”. Emma, te most menj be gyorsan a szobájába, és kapd ki a modemet, hajítsd ki az ablakon, azután fuss be a konyhába! Már megszólalt, szavakat használ! Gyorsan haladunk. (Emma el, elintézi a dolgot, majd a konyhába fut)

ANNA (Bemegy Dániel szobájába, elrendezi a ruháját és ráérősen, keresztbe vetett lábbal leül az ágyra. Szoknyáját festőien elrendezi, nyugodt)

DÁNIEL (kikémlel a folyosóra, nincs ott senki, gyorsan bevágódik a szobájába, de szembe találja magát az ágyon ülő Annával, aki mosolyog)

ANNA Olyan hidegek itt nálad az éjszakák, mint amilyen melegek a mostani hosszúra nyúlt nappalok. Nekem már órák óta jéghideg a kezem. Megmelegítenéd? (Kezét nyújtja, Dániel rázza a fejét, szemét lecsukja, fülére tapasztja a kezét, ide-oda hajolgatva mormolni kezd.)

DÁNIEL Rebarbara, rebarbara…

ANNA Kérlek, neked nyújtom, fogd meg a kezem… Akinek hideg a keze, annak meleg a szerelme, tudtad? Miért nem fogod meg? Talán azt akarod jelezni, hogy nem is szeretsz engem? (látványosan sírva fakad) Ez, amit most érzel, tudom, talán ismeretlen világ még neked… Ez a kaparászó, szorító érzés… Ez a nyomás a kapcsolat köztünk, egy, a szívet összeszorító sajátos lidérces érzet! Ez a szenvedély! Perzsel, akár a tenger felől fújó forró szél. Összeköt minket, mintha te lennél a kötél egyik végén, én meg a másikon, és tartjuk vele egymást, nem is kötél, hanem kötelék! Valami csodálatos, égi összhangban lehetünk! Ha te is szeretsz majd engem, feszülni kezd a kötél.

DÁNIEL (nyakát dörzsöli, rárivall) Írok az apámnak! A zsigereidet feltekeri centinként! Spulnira gombolyítja az idegeidet!

EMMA (fülét az ajtóra tapasztva hallgatózik, és figyeli az emelkedő hormonértékeket)

ANNA (turbékolva kacag) Jó, hogy szóba hoztad! Épp az apád az, aki ide küldött engem! Ő adta nekem a kulcsot is. Hasonlítasz rá! Ő is olyan izzadós fajta, mint te. Harminc év telt el, gondold el, ezalatt ő meglehetősen megöregedett, megfáradt. Úgy határozott, hogy én leszek a feleséged, és ez a végleges döntése. Örökre nekem ígért téged. (Emma megnyikkan az ajtó előtt, szája elé kapja a kezét)

DÁNIEL (sikít, próbálja a hangját)

ANNA Már nem tud tovább eltartani téged, idősek otthonába megy. Nem fizeti tovább se a rezsidet, se az ételrendelésedet, se az internetet. A mai naptól nem érsz el se játékokat, se a szívednek oly kedves amimészexet. Tátott szemű rajzfilmfigurák nem babrálnak rajtad tovább. Én rendelkezem veled, átadott téged. A mosodai számláidat vállalta csak… Vicceltem, hogyhogy te nem is nevetsz? A hátralévő éveidet együtt töltjük. Csak ezzel a feltétellel hagyja ránk a vagyonát.

DÁNIEL Nincs humorérzékem. Nem tudok nevetni. (próbál)

ANNA Majd dolgozunk rajta. Nem hagylak egyedül.

DÁNIEL (vágyódva) Egyedül!

ANNA Én meg új huzatokat szeretnék ide, meg valami lebegősebb függönyt, hogy járhasson itt a levegő, meg sok növényt. Tudod, hogy a nap gyönyörű széles pászmákban ömöljön be az ablakon, amiben táncolhatnak a porszemek! És meghívjuk majd a barátainkat is ezentúl minden héten pénteken. Tarthatnánk egy foltos kiskutyát, majd te viszed le sétálni esténként. Hívjuk Ádázkának, olyan apró, édes, szőrös kis fehér jószágot. És ha ketten vagyunk, táncolhatnánk, sakkozhatnánk, és tudod, egész nap *beszélgethetnénk*. Én leszek a fehérrel. De a rosálás tilos!

DÁNIEL (Odaugrik a billentyűzethez, és kétségbeesetten írni próbál) Írok az apámnak! Körbe fog krétázni! (Kétségbeesetten veszi észre, hogy nem működik a gépe. Egy laptopot nyit fel, nyomogatja. Apró tabletjét a falhoz vágja) Ennyi kekeccel, szadistával, rokonnal, antitalentummal körülményes lesz!

ANNA (szakértő szemmel figyeli) Tehetnénk orchideákat az ablakba, vagy gondolod, hogy azok nem fogják bírni a meleget? Akkor legyenek kaktuszok, jól illene az arcszőrzetedhez. Ettől borzong rusztikusan enyelegve a kinti női társadalom… (Nyalogatja Dániel párnáját, Dániel undorodva nézi)

DÁNIEL (Fenyegetően közeledik)

ANNA (Átrakja a párnákat az ágy másik oldalára)

DÁNIEL (megtorpan, lecsúszik a fal mentén, rángatózik, és lassan eszméletét veszti. A kijelzőn magas értékek)

ANNA (harisnyás lábával óvatosan megrugdossa, majd elégedetten kimegy)

EMMA (kijön a konyhából, izgatottan) Na, milyen a szobája?

ANNA Milyen lenne? Mindegyik azt hiszi, hogy egy külön világot teremtett, hogy saját, egyedi birodalma van, de valójában mindegyiké teljesen egyforma. Még az igény, amellyel létrehozta, az sem a sajátja. Minden, ami körül veszi, valaki más által termelt tartalom. Nem tud semmilyen sajátot létrehozni, szellemi konzerveken él. Vagy inkább egyfajta létrehozott, kreált igénytelenségben, de azt is más gerjesztett benne. Az egyedi különbségek talán csak a kipárolgásban észlelhetők, ott is inkább mennyiségi eltérések az összetevők között. A félelem ómerei.

EMMA Mi a bánat az az ómer?

ANNA A félelem mértékegysége.

EMMA Semmi kiskori játék, vagy valami?

ANNA Egy plüssnyuszi van a falra szegezve, fejjel lefelé. Önkifejezés az ő fejlődési fokán. Saját megváltója.

EMMA És, köptél a padlóra?

ANNA Összenyálaztam a párnáját.

EMMA Mondd, tudod, amit a fokozatosságról mondtál… Nem volt korai a sírás? Elárasztottad.

ANNA (elgondolkodva) De… A sírásnak azonban vannak minőségi változatai. Ez csak a hisztis regiszter volt, nem a drámai.

EMMA Miről álmodhat szerinted?

ANNA Nem tud képekben álmodni, nem szerzett be hozzá elegendő mennyiségben képeket, legalábbis a valós világról nem. Inkább szagokban, szín kavalkádban kering az álommunkája során, meg rajzolt animé arcok között. Maga akarta így. Valószínűleg tizenkét órákat alszik. Menekül, a saját ízét sem bírja.

EMMA Ezt honnan veszed?

ANNA Folyik a nyála.

EMMA Meg lehet ezt egyáltalán tanulni, vagy neked különleges tehetséged van hozzá?

ANNA (szarkasztikusan) Sokat kell tanulmányozni a testek egymáshoz viszonyított térbeli helyzetének kiszámítási képletét, és a testek közelségének hormonális hatásait. Térközök, határok, hormonális rendszer képletei, benne vannak a protokollban.

EMMA Anna… Te nagyon szakszerű vagy, és még… Azt szeretném tudni…

ANNA Tudom, mire gondolsz. Én tényleg szeretem a munkámat. Elkötelezett segítő vagyok.

EMMA Nem kéne megnézni, hogy jól van-e?

ANNA Ez jelen helyzetben szükségtelen. Ha a terv szerint haladunk, nincs jól. Nézd a vérnyomását!

EMMA Anna… Nem keveredsz bele egy korrupciós ügybe? Féltelek. Te beszéltél az apjával, igaz?

ANNA Szükségszerű volt.

EMMA De ez az ígéret…

ANNA Muszáj volt. Minőségi változást szeretnék az életemben.

EMMA Az etikai kódex, a piros könyv…

ANNA Vigyünk be most egy adag csendet a szervezetünkbe.

1. *szín*

*ANNA, DÁNIEL, köztük az ajtó, hajnal*

ANNA (kinn ül a folyosón, és hallgatózik. Mikor mozgást hall, rákezdi, mintha szöveget mondana fel, monoton, daráló hangon) Kedves, te olvastad a Közöny-t? Tudod, Camus-től? Hidd el, amikor megírta azt a könyvet, akkor még senki nem tudta, hogy miért kellett a főszereplőnek leszúrnia azt a szerencsétlen arab fickót. Pedig végig ott van a regényben a válasz. Rengeteg helyen írja, hogy tikkasztó meleg volt, meg hogy a férfi szemébe sütött a nap, elvakította, hogy „úgy” sütött a nap… „Ott kinn a napfény valósággal beledagadt az ablaknyílásba” A nap miatt volt! Akkor kezdődhetett ez a felmelegedés, most meg alig lehet elmenekülni előle. Nem gondolod, hogy az írók előre tudnak valamit? Érzékenyek… Nem is tudás ez, inkább valami sejtés, anélkül, hogy tudatában lett volna, egy üzenet hordozójává vált. Valójában én is nagyon érzékeny vagyok, egy igazi nőies nő. A lelkem egy külön, bonyolult világ, sajátságos matériával. Tudod, nagyon kell majd szeretned ahhoz, hogy ne könnyezzem meg az ilyen történeteket. Nekem mindig folyamatos, erős háttértámogatásra van szükségem. A könnycseppek most is itt gyűlnek a pilláim tövében, azután később a pillák végén remegnek majd, mint ereszen az esőcseppek, míg végül lecsorognak az arcomon, só szántotta csíkokat hagyva maguk után hamvas bőrömön.

DÁNIEL (Próbálja leszedni a plüssnyulat a falról, de nem megy, odasimítja hozzá az arcát, nyöszörög)

Kedvesem, nem vagy ám te az egyedüli elveszett gyerek, nehogy azt hidd! Több ezren, több millióan vagytok, Pán Péter Seholországos elveszett gyermekei. Ne búsulj te sem! Nem kell nektek más, csak amolyan igazi oldtech feleség, egy meghitt ölelés, mely felmelegít. A hűtőben a férfias pörkölt mellett a női joghurtok, a szárítón a pólók mellett a libegős szoknyák… Ezért vagyok én itt. Emlékszel még az oldtech-re? Még fiatal gimnazista voltál akkor, a daloknak, a kapcsolatoknak, a tevékenységeknek valódi témájuk volt! Közben a világ visszatért ehhez. Te kimaradtál mindebből, de együtt megoldjuk ezt a te kis eltávolodásodat is, összefogunk, és ketten szoros egységgé válhatunk. Véd – és dacszövetséget ajánlok számodra a világ ellen. Olyanok leszünk, mint az ikerszavak. A bice nem jelent semmit a bóca nélkül, a sebbel nem lehet meg a lobbal nélkül, érted ennek a költészetét? Hát nem mind/egy?

DÁNIEL Csak én vagyok egy.

ANNA Végül mindannyiunknak eggyé kell válnunk, hisz csak a kapcsolataink révén lehetünk boldogok, csupán ikerszavak felei vagyunk. A kapcsolataink a megváltás. Te biztonságra vágysz, igaz? A házasság lényege, hogy reggelente lemész a boltba, én délelőtt megfőzöm a szilvás gombócot, kirándulunk, és meghívjuk a barátainkat vacsorára, érted ennek a szépségét, édesem? És egy ütemre táncolunk… Ez a valódi biztonság, a másik ember közelsége, szeretete! Mostantól minden este táncolunk, összebújva, egymás szagával az orrunkban. Tudtad, hogy ha szagolsz valakit, akkor apró, láthatatlan darabkák, cafatok, vagy leffentyűk kerülnek az ő testéből a te testedbe? Ez a romantika.

DÁNIEL (Orrát eltakarja, kikiabál) Miattuk van minden, ők nem hallgattak meg, aztán egyszer csak elköltöztek mind a ketten! Amikor beszéltem, akkor sem hallottak! Anyámnak tejcsík volt a két ajka között! Apám megkérdezte, hogy mire gondolok! Beszélni akartak, meg tollas labdázni! Társasjátékozni! És szégyelltek engem. Még ők szégyelltek engem! Undorodtak. Menj innen te is! A kapcsolatok ártalmasok! Veszélyesek! Hagyjál, az hagyján!

ANNA A kezed ott lesz a derekamon, az enyém meg a te válladon… És egy ritmusra mozgunk, összehangoltan, egy test, két lélek… És befejezhetnéd az iskoláidat, akár le is tehetnéd a hátra lévő vizsgáidat. Már csak egy osztály hiányzott ahhoz, hogy szakmád lehessen. Apád mondta, hogy egyszer csak nem akartál többet iskolába menni. Aztán már enni se jöttél ki a szobádból, és csak éjszaka lopództál ki ételért. Nem kértek segítséget, hogy ne áruljanak el, rejtegettek a saját barátaik elöl. Mikor anyád meghalt, apád elköltözött, és te online éltél tovább. De sokan vagytok így, nem csak te, százak, ezrek! Most már itt a segítség, mi minden lakásba bejutunk!

DÁNIEL Én csak vigaszágon indulok. Nem versenyzek többé.

ANNA A vizsgák letétele után munkát vállalhatnál, és filiszter lehetnél te magad is. Kitaláltam a szakdolgozatod címét: A magány luxusa és mítosza. Mit szólsz? Tapasztalati szakértő vagy.

DÁNIEL Utálom az iskolát, a vizsgákat, és én nem megyek többé sehová! Kinn ott tombol a világ! Nem látod? Soha többet nem megyek innen ki! Ott vannak a többiek, nem érted? És nem akarom hallani azt a hangot, amikor az uzsonnás táska fedele lezárul, meg azt a hangot, a radiátorét, mikor rugdossa valaki! Nem akarok többet félni! Elégedetlenek velem, mert én nem vagyok elég!

ANNA Nem vagy ám egyedül, attól ne félj! Senki nem lehet egyedül.

DÁNIEL Te fenyegetsz, igaz? A puszta jelenléteddel fenyegetsz. Az ittléteddel. A melegeddel. A szagoddal. A közelségeddel. Undorító. Belelépsz a levegőmbe.

ANNA Ideje, hogy válasszunk magunknak egy közös dalt, jó, édes? Nekem van pár ötletem, valami érzelmes, de dinamikus dal legyen. Ami cselekvésre indít. Bedúdolom neked.

DÁNIEL (ráébredve)Te kínzol.

ANNA Nem, amit csinálok, az a kapcsolat. Az élet sava-borsa.

DÁNIEL Meg ne próbáld! Ők is mindig rámnyitották az ajtót, látni akartak engem. Szégyelltek, hogy soha nem álltam ki a nyűves anyák napi műsoron! Ne hagyd, hogy ezt csinálják velem, ők úgy bánnak velem, mint egy kutyával, gyógyszerekkel és pszichiáterekkel zsarolnak, kérlek, segíts rajtam! Nem tudok ezek miatt koncentrálni fontosabb dolgokra, nem akarom, hogy manipuláljanak, nem akarom, hogy elvegyék az öntudatomat! Bizonyos, hogy a vérszívó terrorszerű emberektől meg kell szabadulnom!

ANNA Veszel majd nekem valami ajándékot? Tudod, hogy ma van az eljegyzésünk, ugye? Mondjuk, ülök a fésülködőasztalomnál, te mögém állsz, és kicsit figyelsz a tükörben. Így egyszerre látsz elölről és hátulról is. És amikor összeakad a tekintetünk a tükörben, te egy igazgyöngy nyakéket kapcsolsz a nyakamba. Legjobban azt szeretném, ha valami meglepetést találnál ki nekem, amiből tudom, hogy ismersz és szeretsz. Ez a kettő végeredményben ugyanaz. Vehetsz valami háztartási eszközt, amit ki lehet rakni a konyhában, és amiből mindenki látja, hogy szerelmes pár vagyunk! Égőpiros csuprokat… Vagy inkább te magad csináld, ha te készíted, az nagyon személyes tud lenni. Meghitt.

DÁNIEL (irtózva) Személyes?

ANNA Tudod, mi a kedvenc színem? Amilyen a szemem színe, és tudod, milyen színű a szemem?

DÁNIEL Én csak vöröset látok.

ANNA Írtam neked, csakis neked egy verset.

Könnyű a meleg vizet felforralni,

könnyű az én szívemet átmelegíteni,

Lehet kánikula, lehet sivatagos a táj,

szívünkben örökké ott zeng a napsugár.

Ez már a végén igazán költői, egyfajta parázsló, perzselő szinesztézia! Hogy tetszik?

*DÁNIEL vonaglik, görcsben fetreng*

EMMA (odajön Annához) Hogyhogy még soha nem volt szüksége orvosra? (duruzsol)

ANNA (Emmához) Volt. De inkább tűri a fájdalmakat, mint hogy kockáztassa az egyedüllét nyújtotta biztonságát. Milyen jó lenne, ha az ajtók is olyanok lennének, mint a vasúti ülések, hogy az ember olyan simán benyomulhatna a másik terébe, belenyomva a térdét a széktámlába. Túl merev az ajtó! Valahogy be kéne türemkedni.

EMMA De hát be tudsz menni.

ANNA A türemkedés egyfajta koncepció… Nem háború, háborgatás, megmondtam.

EMMA Tudom, mit tervezel. Mennyit ígért neked az apja?

DÁNIEL (Kiront az ajtón) Apám… hol van? Írnom kell az apámnak.

ANNA Szerinted milyen névtáblát tegyünk majd az ajtónkra, kicsim? Olyat, ami kifejez minket, mondjuk egy búgó gerlepárt, vagy magára a deszkára festett galambok legyenek, a csőrükben közösen hordozott olajággal? Vagy egy rozmaringos kalap, az jól kifejezi a szerelmi győzelmet… á, túl régies. Legyen a csipkekeszkenő leejtve a porba? Amolyan dévajul enyelgő stílusban?

DÁNIEL (nyöszörög) Legyen tulipán. Ihajja. Beszélhetek apámmal?

ANNA Ő nyugdíjba ment. Tőled. Gyere be, megmutatom az anyajegyeimet. Van egy itt fenn a combtövemnél, akkora, mint egy leveses kanál. És egy a felkarom fehér bőrén.

*Nézik egymást, Dániel kétségbeesetten nekiront Annának, lihegve és hangtalanul birkóznak, Anna úgy ügyeskedik, hogy Dániel alá kerüljön, fekszenek*

ANNA Szeretlek. Találtam neked egy jó kis becenevet, amit csak én használok majd. Összeköt minket.

*Dániel kortizon szintje a piros vonal fölé ugrik, rángatózik, Anna figyeli a kijelzőt*

ANNA Csodás a leheleted. Mintha a Rómeó és Júlia utolsó felvonásából jönne, édesem. Kicsi Bogocskámnak foglak hívni. És megoldalak.

EMMA Elvesztette az eszméletét.

ANNA Innen szép nyerni.

1. *szín*

*ANNA készülődik, Emma segít neki, csipkés hálóingben van, kölnit ken magára, hajába csavarókat rak*

EMMA Fúj, ez melyik esszencia?

ANNA Otthon Melege. Már nem gyártják. Egy szociális munkás értékének valódi fokmérője a választott esszenciái minősége és használati adekvátsága.

EMMA De hát ennek nincs is otthon illata.

ANNA Ez egy farm-odor. Állatok kipárolgása is van benne, meg tejszag. Az illatokat a Szolgáltatási Osztálytól tudod megrendelni, megbízatás után rögtön add le az igénylistádat! Elolvasod az anyagot a kliensről, és eldöntöd, milyen esszenciák kellenek, meg használhatod a nálad lévő megbontott régieket is. Ne foglalkozz vele, ha a szavatossága lejár, az csak egy kis buképlusz.

EMMA Te tulajdonképpen a testedet bocsátod áruba a megbízatásért. Förtelmes ez a szag, szerintem hat döglött farmer van belefacsarva. Nincs ennek valami gyorsabb változata?

ANNA Ez egy intervenció, megvan a maga módszertana. Nem hagyhatunk külsérelmi nyomot.

EMMA Adjunk a tisztes látszatra? Vagy arról van szó, hogy magáncélra akarsz fordítani egy kiszolgáltatott, sebezhető klienst? Egy hőtermelő, csak fogyasztó parazita egységet.

ANNA Ha végeztünk ezzel, négy hét nyaralás vár rám.

EMMA Dániellel?

ANNA Beváltom a magány-jegyeimet, még tizenegy napom van. Most bemegyek.

EMMA Hogy fogsz bejutni?

ANNA Van eszközöm, majd megmutatom, hogy működik. Vakuum-ot csinál. Ha benn vagyok, elkezdem használni a birtokos ragozást, különösen akkor, ha a nevén szólítom. Dániel mostantól csak Dánielem lehet, ez olyasmi technika, mint amikor egy ragadozó körbepisili a területet. Verbális körbepisilés. (Anna egy porszívó szerű géppel kinyitja az ajtót)

EMMA Násztánc? (gúnyolódik)

ANNA Pontosan. (Bemegy)

DÁNIEL (Háttal fekszik az ágyon) Ez pszicho terror. Nem tudok majd uralkodni az érzéseimen, és félek. Nem akarom, hogy elvegyék az öntudatomat, meg hogy manipuláljanak.

ANNA Dánielem. Tudom, hogy nehéz volt neked ez a majdnem harminc év nélkülem. De most már itt vagyok. Soha többet nem hagylak magadra. (Odalép, és simogatni kezdi a férfit)

DÁNIEL Ne csináld ezt. Én nem jutok el a logikus befejezésig. (Összerándul, amikor Anna hozzáér)

ANNA Szeretlek. Engedd, hogy a testünk is egymásra találjon. Eljött a pillanat.

DÁNIEL Én beérem a szerelem virtuális formáival. De ma már arra sincs igényem, nem is tudom mióta. Nekem az ivari szerveim csak útban vannak.

ANNA Ki kell menned a világba, drágám. Újra részt kell venned a saját, és mások életében. Csak lógatod a lábadat az életbe, mint valami folyóba, de ez a folyó már kiapadt, érted? Mozdulnod kell, embereket kell látnod, beszélgetned velük, dolgoznod, szeretned. Engem.

DÁNIEL Mert apám azt mondta?

ANNA Igen. És mert így helyes.

DÁNIEL Mihez képest helyes?

ANNA Vannak jó és rossz dolgok, és ahogy te élsz, az rossz.

DÁNIEL Nincsenek jó és rossz dolgok. Nincsen jó és rossz. Nincsenek dolgok. Nincsen a nincs.

ANNA Dolgok mostantól tényleg nincsenek. Senki nem hozza ide neked őket, az ételt sem. Én megmondom, hogyan legyen ezután. Csináljunk gyereket, most, rögtön. (Kibújik a köntöséből, és Dániel mellé fekszik.) Legyen egy fiú és egy lány, a fiú hasonlítson rám, a lány is hasonlítson rám.

DÁNIEL Nekem szivárog minden résemen valami. A koponyámon át az agyam, a lélegzetem, a vizeletem. Kérlek, hagyj engem futni. (Eszméletét veszti)

ANNA (kisétál, nézi a kijelzőt, Emmához) Meghalt?

EMMA Igen.

ANNA Megbízatás teljesítve.

EMMA Azt hittem, lefizetett az apja.

ANNA Megháborodtál? Én vérprofi vagyok! Előléptetést ígért a főnök, ha hat esetet megoldok három hónap alatt. Egyetemi katedrát kapok.

EMMA Miért mondtad neki, hogy a felesége leszel?

ANNA Már csak két napom maradt a három hónapból. Tudtam, hogy ez felgyorsítja az eseményeket.

1. *szín*

*előszoba, ANNA, Emma, készülődnek*

ANNA Diktálok neked egy sms-t. Figyeld a fogalmazást, és tanulj! : „A 6. számú küldetést sikeresen elvégeztem, a Bátyám Szolgáltatást megrendeltem, a test likvidatív. Utasítást kérek, a kiszámlázás tekintetében.”

EMMA (írja) Miért nem lőttük le simán?

ANNA Egy kormánytisztviselő? Nem vagyunk amatőrök, hanem szakmailag magasan képzett ügykezelők. Soha ne feledd ezt el. Az adminisztrációnak mindig rendben kell lennie, és a statisztika alapja az adminisztráció. A boncolás nem mutathat idegenkezűséget. Jött válasz?

EMMA Igen. Azt írja: „„Az édesapa a kérelmet értelemszerűen, hiánytalanul kitöltötte. A Számlázási Csoport felvette vele a kapcsolatot, utalás eljárás alatt” (Annára néz) Az apja fizeti?

ANNA Természetesen, hisz ő nyújtott be hozzánk kérelmet, mi pedig elbíráltuk, és helyt adtunk neki. 30 éve tartja el az apja és a társadalom.

EMMA Mi az a Bátyám Szolgáltatás?

ANNA A hullaszállítók. De csak éjszaka jönnek majd, lakik itt a házban még néhány klímamenekült.

EMMA Jött még egy üzeneted, a főnök írja: „Egy forró kávé kettesben? Huncut az ember, amíg meleg.”

*Sötét*

2020